Димчо Дебелянов
Прииждат, връщат се…

chitanka.info

Dis-moi, dis-moi guerrirai-je

De ce qui est dans mon coeur…

Francis Jammes

Прииждат, връщат се, шумят като разлените вълни

на взбунено море, пияно от несдържната си мощ —

под тежките им стъпки сякаш морната земя звъни,

тук всеки ден е ден без отдих, безсънна — всяка нощ.

Кои са те? — Безименни — и ти безимен между тях

потъваш в жалбите им глъхнали и в грубите им веселби —

и чакаш примирено празника на кървавия смях,

когато и над твоя свят съдбата мрак ще протръби.

И как е странно в грохота на тоя вихър лих,

където всички са един и всеки все пак — сам,

да си припомниш, да пришъпнеш някой плачещ стих

из кротките елегии на Francis Jammes.

22 февруари 1916 г. Към Солун

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.